**ДИСКУСИЈА**

**са електронске седнице Научног већа Института за физику одржане 29.01.2021. године**

1.Чланови Научног већа су на електронској седници Научног већа Института за физику у Београду одржаној 29.01.2021. године усвојили позитивно мишљење о Извештају о раду Института за физику за 2020. годину и Плана рада Института за физику за 2021. годину.

Електронским путем гласала су 44 члана Научног већа. Седам чланова Научног већа дало је негативно мишљење о Извештају о раду и Плану рада Института за физику, 2 члана су била уздржана и 35 је дало позитивно мишљење.

Др Андреја Стојић је гласао позитивно по овој тачки дневног реда, али је имао примедбе на План рада Института за физику за 2021. годину. С обзиром да су примедбе дате мејлом, пренете су у изворном облику:

Документу ПЛАН РАДА ЗА 2021. ГОДИНУ недостају два пројекта Лабораторије за физику животне средине:  
  
1. страна 20, ФИЗИКА ЖИВОТНЕ СРЕДИНЕ:  
недостаје: пројекат ATLAS, Фонд за науку Републике Србије. Пројекат је наведен за све учеснике осим за лабораторију из које је потекао.  
  
2. страна 20, ФИЗИКА ЖИВОТНЕ СРЕДИНЕ:  
недостаје: пројекат План квалитета ваздуха за агломерацију Београд, Секретаријат за заштиту животне средине, Град Београд, Републикa Србијa, као и  
  
3. уређај LIDAR секцији СПИСАК КАПИТАЛНЕ ОПРЕМЕ, страна 10.

Др Небојша Ромчевић је имао примедбе на ову тачку дневног реда и гласао је против Извештаја и Плана рада. С обзиром да су примедбе дате мејлом, пренете су у изворном облику:

„Програм финансирања за ову годину није донет у складу са Законом о науци. Извештај о раду није сачињен према одговарајућој Уредби. Статистички подаци су дати произвољно, метриком која није прихваћена као научна. Извештај садржи нетачне и контрадикторне податке. Наноси штету Институту, не одражава стање у њему и на основу њега не може да се прати напредак ни појединаца ни лабораторија“

Др Маја Ромчевић је имала примедбе на ову тачку дневног реда и гласала је против Извештаја и Плана рада. С обзиром да су примедбе дате мејлом, пренете су у изворном облику:

„Пошто нам није дато мишљење о Извештају о коме би гласали, по том питању не могу да гласам. Што се тиче самог Извештаја, мислим да није написан како би требало и гласала бих против. Пошто је Научно веће требало да напише План рада Института, а то није урадило, ни о томе не могу да гласам. Дати план не подржавам“

Др Биљана Бабић дала је негативно мишљење у вези са Извештајем о раду Института за физику ѕа 2020. годину и Планом рада Института. С обзиром да су примедбе дате мејлом, пренете су у изворном облику:

„Наиме, једноставном анализом својих резултата за 2021. годину, дошла сам до следећих закључака:

-од 2017. године до данас, публиковала сам 10 радова у којима је, као моја афилијација, наведен Институт за физику.

-наведени радови цитирани су у 2020. год 48 пута (видети табелу у прилогу).

-у односу на број који је наведен у извештају о укупном броју цитата (502), мојих 48 цитата чини мало мање од 10% од укупне цитираности.

С обзиром да ми је познат кавалитет и цитираност осталих истраживача у институту, немогуће је да све остале колеге заједно чине осталих 90% цитираности. Независно од тога да ли је мој број цитата део укупног броја или не - грешка је учињена. Ако су моји резултати придружени, број укупних цитата мора бити значајно већи, а ако нису, не постоји разлог да се моји радови, где је као моја афилијација наведен Институт за физику, не придруже укупном резултату.

У том смислу, без обзира на моју прагматичност и жељу да континуитет финансирања института остане непоремећен, не могу да дам позитивно мишљене о документу за који знам да садржи погрешне податке јер, на тај начин, преузимам део одговорности за пласирање нетачних информација који ја не желим да прузимам јер нисам учествовала у изради документа ни на који начин.“

Др Маја Шћепановић изнела је негативно мишљење о Извештају о раду и Плану рада Института за физику. С обзиром да је примедба дата мејлом, пренета је у изворном облику:

„ Овим Вас обавештавам да је моје мишљење о Извештају о раду Института и Плану рада у оквиру тачке 1 НЕГАТИВНО. Дакле, с обзиром да многобројне и у највећој мери оправдане примедбе колега на План и Извештај, које су стизале ових дана, нису чак узете ни у разматрање, не могу дати позитивно мишљење о наведеним документима у форми која је предложена. “

Др Јасна Ристић Ђуровић дала је негативно мишљење о Извештају о раду и Плану рада Института за физику. С обзиром да је примедба дата мејлом, пренета је у изворном облику:

„Није ми баш јасно о чему се тачно гласа по тачки 1, пошто смо поред Извештаја о раду Института за физику за 2020. годину и Плана рада Института за физику за 2021. годину, добили неколико супротстављених мишљења о овим документима и неколико предлога како би они могли да се поправе. Дакле не постоји оформљено мишљење Научног већа које би могло да се усвоји. Ако сам добро разумела. Ја се слажем са колегама које сматрају да ова документа треба поправити. Уколико се гласа за позитивно мишљење о постојећим, непоправљеним документима, онда по тачки 1. гласам "ПРОТИВ"“

Др Магдалена Ђорђевић је била уздржана по питању ове тачке дневног реда. С обзиром да је примедба дата мејлом, пренета је у изворном облику:

„Сагласна сам са већим бројем колега који су изнели значајне аргументоване критике на два спорна документа под тачком 1, али такође и став да се исти морају усвојити (сада је нажалост јасно у непромењеној форми) у интересу континуираног финансирања Института. Управо због тога, односно будући да не постоји опасност за негативно мишљење НВ, својим гласом желим да назначим неслагање са документима под тачком 1.

Такође, тражим да у прилог записника ове седнице уђе целокупна дискусија која се водила имејлом по питању тачке 1, као и детаљан допис колега достављен 28.01.2021. Надам се да ће дати прилози послужити на корист Института, свакако при састављању извештаја и плана за следећу годину, а надам се и у другим сличним ситуацијама.“

Председник Научног већа Института за физику

др Жељка Никитовић